Virðulegi forseti . Ég þakka hv. þingmanni sömuleiðis fyrir að vekja athygli á þessu máli . Ég hygg samt að hafi þetta verið utanríkisráðherra 1994 hafi það verið Jón Baldvin Hannibalsson ( Gripið fram í . ) en það er aukaatriði . Þegar ég kom að málum var eitt af mínum fyrstu verkum að setja vinnu af stað og koma með tillögu um að skerpa á hagsmunagæslunni . Það kom út skýrsla sem heitir „ Gengið til góðs “ sem við höfum unnið eftir og síðan kemur skýrsla Björns Bjarnasonar og hans hóps fljótlega . Til að gera langa sögu stutta vorum við með það fyrirkomulag lengi vel að fulltrúar allra fagráðuneyta voru í Brussel . Þegar sótt var um aðild að Evrópusambandinu var það tekið niður en hefur síðan verið endurvakið . Núna eru fulltrúar úr forsætisráðuneytinu , fjármálaráðuneytinu , tveir fulltrúar úr atvinnuvega - og nýsköpunarráðuneytinu , menntamálaráðuneytinu og dómsmálaráðuneytinu í Brussel . Það hefur verið ákveðið að senda fulltrúa heilbrigðisráðuneytis og umhverfis - og auðlindaráðuneytisins og þá eru samgönguráðuneytið og félagsmálaráðuneytið að skoða möguleika á að senda fulltrúa sína til Brussel . Þetta hefur verið í gangi í rauninni nokkuð lengi . Síðan eru fleiri þættir . Við höfum verið með EES-gagnagrunninn sem er mikilvægt tæki og svo sannarlega hefur þingið líka tekið virkari þátt í þessu en áður og það er líka eldri saga sem ég næ ekki að fara yfir á nokkrum sekúndum . Þetta er mál sem við þurfum að setja enn meiri áherslu á . Eitt er fjármunir og annað er vinnulag . Það skiptir öllu máli að lögð sé áhersla á að við tökum á þessum málum sérstaklega á fyrstu stigum þegar við getum haft hvað mest áhrif . Þá skiptir líka máli að hagsmunaaðilar , stjórnkerfið og þingið séu meðvituð um hvaða mál eru í farvegi sem við þurfum að líta til . ( Forseti hringir . ) Ég hef sjálfur vakið athygli á málum , bæði gagnvart Evrópusambandinu og öðru , sem við getum ekki samþykkt nema það sé alveg skýrt hvernig þau liggja . En ég hef því miður , virðulegur forseti , ekki tíma til að fara yfir það núna .